Både Lucas Andersen og Nicolaj Thomsen fik tirsdag aften debut for det danske A-landshold, da de rød-hvide tabte med 0-2 mod Rumænien. Men det blev en skuffelse for begge spillere - især for Lucas Andersen. Ajax-talentet måtte nemlig udgå midt i første halvleg, da han fik en albue i hovedet af en rumæner og efterfølgende skulle køres til hospitalet. Kort tid inde i kampen var den tidligere AaB-spiller ellers tæt på at få en drømmedebut, men hans forsøg gik forbi mål. En nuværende AaB-spiller, Rasmus Würtz, erstattede den skadede Lucas Andersen på Danmarks midtbane, og Würtz spillede hele kampen færdig. For Nicolaj Thomsen blev det en kamp i den anonyme ende. Ligesom resten af det danske mandskab var det en præstation på det jævne, og i det hele taget var det tydeligt, at der ikke var vigtige point på spil i kampen. Thomsen spillede dog hele kampen. AaB møder onsdag eftermiddag Odder i pokalturneringen, men her må nordjyderne undvære Nicolaj Thomsen og Rasmus Würtz på grund af landskampen.

Opsummering:
Danmark tabte, Lucas Andersen udgik, og Nicolaj Thomsen spillede ligesom alle andre danske spillere en anonym kamp.